Friends-akteur vertel van sy stryd teen prostaatkanker | Netwerk24
21 Junie 2021 21:55
James Michael Tyler, 'n akteur in die ikoniese Amerikaanse televisiereeks 'Friends', het Maandag die sluier gelig oor sy stryd teen prostaatkanker. Foto: NBC
CNN berig die 59-jarige akteur het sy diagnose tydens 'n verskyning op NBC se Today Show bespreek. Tyler het 'n dekade lank die rol van Gunther in die reeks vertolk.
"Gevorderde prostaatkanker is in September 2018 by my gediagnoseer, wat na my bene versprei het," het hy aan Craig Melvin, aanbieder van die program, gesê.
Kanker is in 'n roetineondersoek by hom gediagnoseer toe hy 56 was.
Tyler het gesê dat die vervaardigers van Friends "lankal" van sy diagnose bewus was en dat hy met mede-akteur David Schwimmer op Instagram daaroor gepraat het. Volgens Tyler het die siekte egter tydens die koronavirus-pandemie vererger en begin "muteer", wat gewasse op sy ruggraat veroorsaak het. Hy kan daarom nie meer op sy eie loop nie.
Die BBC berig hoewel Tyler as Gunther nie soveel keer op die skerm verskyn het soos die hoofrolspelers in die reeks nie, was hy steeds besonder geliefd onder aanhangers.
Gunther het in die reeks as 'n kelner en bestuurder by die koffiehuis Central Perk gewerk. Hy was halsoorkop verlief op Jennifer Aniston se karakter, Rachel, wat ook in 'n stadium as 'n kelnerin gewerk het.
Tyler het verlede maand via 'n Zoom-sessie 'n kort verskyning gemaak as deel van 'n Friends-reünie. "Dit was die onvergeetlikste tien jaar van my lewe, eerlikwaar," het hy toe van die reeks gesê.
Op 'n vraag hoekom hy nie sy diagnose tydens die reünie bekend gemaak het nie, het hy gesê: "Ek wou nie hê dit moes 'n geval wees nie van: 'O, terloops, Gunther het kanker.'"
Volgens 'n berig in Today is stadium 4-prostaatkanker by Tyler gediagnoseer.
Hy het met hormoonterapie begin, wat "ongeveer 'n jaar lank ongelooflik gewerk het".
"Al wat ek moes doen, was om soggens en saans 'n pil te drink, en my lewe was redelik normaal."
Tyler ondergaan tans aggressiewe chemoterapie-behandeling en het mans aangeraai om gereeld dokter toe te gaan en hulle te laat ondersoek.
"Dit (prostaatkanker) kan maklik opgespoor word. As dit buite die prostaat na die bene versprei, soos in my geval, kan dit baie moeiliker wees om te hanteer."